จงเสนอไอเดีย 3 เหตุผล ทำไมเราถึงไม่ควรเอาเงินมาเป็นเป้าหมายชีวิต
1. ปลายทางมันคือความว่างเปล่า
     จริงๆ แล้วจำนวนเงินมันไม่ได้มีความหมายในตัวเอง มันจะมีความหมายก็ต่อเมื่อเราใช้มันไปซื้อในสิ่งที่เราต้องการ ใช้มันเพื่อให้เราได้ทำในสิ่งที่อยากทำ หรือเอามาแบ่งปันคนที่เราอยากแบ่งปัน ตอนนั้นแหละคือตอนที่เงินมันมีประโยชน์ขึ้นมาจริงๆ คนที่ตั้งเป้าไว้แค่จะมีเงินเยอะๆ โดยไม่ได้คิดมาก่อนว่าอยากเอาเงินไปทำอะไร พอมีเงินขึ้นมาจริงๆ แล้วก็คงจะรู้สึกว่างเปล่า เพราะตอบตัวเองไม่ได้ว่าจะเอามันไปทำอะไร เหมือนกับที่ Jim Carrey บอกว่า It’s not the answer
     แล้วทำไมคนส่วนใหญ่ยังชอบคิดแค่อยากจะมีเงนเยอะๆอยู่? ส่วนหนึ่งมันเป็นเพราะสมองของเรามีนิสัยที่ไม่ค่อยดี คือ สมองชอบทำอะไรง่ายๆ การตอบคำถามว่าเราต้องการอะไรในชีวิตมันเป็นคำถามที่ตอบยาก ต้องใช้พลังงานในการคิดและการสังเกตตัวเองพอสมควร แต่การตั้งเป้าหมายไว้ที่การมีเงินมากๆ แล้วคิดแค่ว่าถ้ามีเงินแล้วเดี๋ยวก็มีความสุขเอง มันเป็นเรื่องที่ทำได้ง่ายกว่า จะเรียกว่ามันเป็น “ความมักง่าย” ของสมองก็ได้ ที่ชอบยึดติดกับคำตอบแรกที่นึกขึ้นได้ แล้วก็ไม่สนใจมองหาคำตอบอื่นเลย
     สำหรับบางคนถ้ายังติดใจกับคำพูดของ Jim Carrey ว่า “ก็เค้ารวย รวยแล้วก็พูดได้ว่าเงินมันไม่สำคัญ” อยากให้ลองดูเหตุผลข้อต่อไปครับ
2. การมีเงินมากเกินความจำเป็น ไม่ได้เพิ่มความสุข
ยิ่งมีเงินเยอะ ยิ่งมีความสุข เป็นความจริงที่ปฏิเสธไม่ได้ แต่…มันเป็นจริงเฉพาะช่วงแรกเท่านั้น
     หลังจากที่เรามีเงินมากพอเลี้ยงปากท้องและความอยากต่างๆ ของตัวเองได้แล้ว จำนวนเงินส่วนเกินที่เพิ่มมากขึ้นนั้นไม่ได้ทำให้ความสุขเรามากขึ้นตามแต่อย่างใด
มีคนทำงานวิจัยไว้ครับ เค้าทดลองวัดความสุขของคนเทียบกับรายได้ต่อหัวประชากรของประเทศนั้นๆ ผลการวิจัยนี้ได้ข้อสรุปว่า โดยเฉลี่ยประเทศที่มีรายได้เยอะกว่าจะมีความสุขมากกว่าประเทศที่รายได้น้อยกว่า แต่เมื่อถึงจุดหนึ่งความร่ำรวยที่เพิ่มขึ้นไม่ได้ทำให้ความสุขเพิ่มขึ้นเสมอไป
     สรุปก็คือ เงินช่วยเพิ่มความสุขจริง เพราะมันช่วยแก้ปัญหาหลายอย่างในชีวิต แต่หลังจากที่ชีวิตไม่ได้มีปัญหาอะไรแล้ว การมีจำนวนเงินที่เพิ่มขึ้นมันไม่มีความหมายอะไร ความหมายของชีวิตหลังจากนั้นมันจะไปตกอยู่ที่การตอบตัวเองให้ได้ว่า เราจะเอาเงินที่หามาได้ไปใช้ทำอะไร ต่างหาก
3. ไม่สามารถรับความเสี่ยงในการลงทุนได้
เหตุผลข้อสุดท้ายว่าทำไมไม่ควรเอาเรื่องเงินมาเป็นเป้าหมาย คือ คนที่คาดหวังกับเรื่องเงินมากๆ มักจะลงทุนได้ไม่ดี
     อย่างที่เราเคยได้ยินกันบ่อยๆ ว่าการลงทุนมีความเสี่ยง นักลงทุนที่เก่งๆ จะเข้าใจดี ว่าการลงทุนไม่ว่าอะไรก็ตามไม่สามารถคาดการณ์ผลตอบแทนได้ 100% มันมีความเสี่ยงที่เงินต้นของเราจะเกิดความผันผวนอยู่เสมอ
     สำหรับคนที่ยึดติดว่าการมีเงินเพิ่มขึ้นคือเป้าหมายของชีวิต เค้าจะไม่สามารถทนเห็นความผันผวนที่เกิดจากการลงทุนได้ พอเห็นหุ้นเหวี่ยง หรือกองทุนที่ถืออยู่ราคาลดลง ก็เกิดผลกระทบกับจิตใจโดยตรง พอเงินลด ความสุขก็ลดตาม เพราะเค้าเอาคุณค่าของตัวเองไปผูกไว้กับจำนวนเงิน สุดท้ายก็จะถือสิ่งที่ลงทุนอยู่ได้ไม่นาน แล้วก็ออกจากเกมนี้ไป
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน